*2. maj 2021*

**Baggrundsnotat**

**Status og udfordringer i det havgående fiskeri efter andre arter end rejer**

Hilmar Ogmundsson og Rasmus Bæk

Dette notat beskriver det havgående fiskeri i Grønland, med grønlandske fartøjer, efter andre arter end rejer. Arterne hellefisk, torsk og rødfisk bliver ikke fisket adskilt af den havgående flåde ligesom i rejefiskeriet. Det havgående fiskeri efter disse arter drives primært med fabrikstrawlere som kombinationsfiskeri. En del af den havgående flåde, som fisker disse arter, fisker også kuller, sej og brosme samt pelagiske arter som makrel og sild. Fiskeriet efter de pelagiske arter bliver ikke beskrevet i dette notat. Det havgående fiskeri efter pelagiske arter er beskrevet i baggrundsnotatet ”*Status og udfordringer i det havgående fiskeri efter pelagiske arter*”

Det havgående fiskeri efter andre arter end rejer er licenspligtigt, og der udstedes tidsbegrænsede licenser for højst ét år ad gangen til fiskeri efter de enkelte havgående arter i henholdsvis Vest- og Østgrønland samt i norsk, russisk og færøsk farvand på baggrund af bilaterale aftaler.

I notatet anvendes nogle steder ordet hvidfiskfiskeri som en fælles beskrivelse for det havgående fiskeri efter hellefisk, torsk, rødfisk, brosme, kuller og sej.

**1. Forvaltningssystemet**

TAC og kvoter til det havgående fiskeri fastsættes årligt for arterne hellefisk, torsk, rødfisk og brosme i både Vest- og Østgrønland bl.a. på baggrund af den biologiske rådgivning fra Grønlands Naturinstitut. Rådgivningen fra Grønlands Naturinstitut er baseret på surveys, fangstdata og informationer fra de internationale fiskeriorganisationer ICES (International Council for the Exploration of the Sea), NAFO (Northwest Atlantic Fisheries Organisation) og NEAFC (North-East Atlantic Fisheries Commission). Licenshavere tildeles årligt en kvotemængde, som er ikke omsættelig, og som ikke kan flyttes mellem år. Forventes licenshaveren ikke at kunne fiske sin kvotemængde i et givet år, kan der, efter partshøring, ske en omfordeling af kvoterne. Licenshavere kan bestå af selskaber, virksomheder eller enkeltpersoner.

Ud over kvoter i Grønland kan licenshavere i det havgående fiskeri også tildeles kvoter af torsk, kuller og sej i Barentshavet og færøsk fiskerizone som følge af kvotebytteaftaler med Rusland, Norge og Færøerne. Ligeledes får Grønland tildelt kvoter i international farvand på blåhvilling.

Der er landingspligt på havgående kvoter af hellefisk og torsk i Grønland. Formålet med landingspligten er at sikre beskæftigelse på land. Der er landingspligt på 25 pct. af hellefiskefangsten i Vestgrønland til landanlæg. Desuden er der givet særskilt hellefiskekvote i Vest, som Naalakkersuisut har besluttet i flere år er 100 pct. landings- og fileteringspligtig. Havgående hellefiskekvoter i Østgrønland pålægges ikke landingspligt, og hele kvoten kan produceres til havs.

Det er ikke en generel landingspligt på havgående torskekvoter. Naalakkersuisut beslutter årligt, om der skal være landingspligt, og hvor stor andel af kvoten den skal være. Det er i 2021 kun en enkel af licenshaverene i det havgående torskefiskeri i Sydvest og Øst, som er pålagt landingspligt. Dette selskabs havgående torskekvote er pålagt 50 pct. landingspligt til fabrikkerne i Sydgrønland med tilhørende fileteringspligtig. Dette svarer til ca. 25 pct. landingspligt af den samlede havgående torskekvote i Sydvest og Øst i 2021. Kvoten på torsk, kuller og sej i Barentshavet er ikke pålagt landingspligt, og hele kvoten kan derfor produceres til havs.

***Forvaltningsplaner***

Der er forvaltningsplaner for to af de andre bestande end rejer, der fiskes på havgående i Grønland:

* Hellefisk i Vestgrønland
* Torsk i Øst- og Sydvestgrønland.

Nedenfor følger en kort beskrivelse af de to forvaltningsplaner med fokus på mekanismerne til fastsættelse af TAC. Forvaltningsplanerne er vedtaget af Naalakkersuisut.

*Hellefisk i Vestgrønland*

Bestanden af hellefisk i udenskærsområdet ved Vestgrønland (Davis strædet og Baffinbugten) er delt med Canada. Den gældende forvaltningsplan for havgående hellefisk i Vestgrønland dækker perioden 2021-25 og erstatter den tidligere plan fra 2017. Planen har til formål at sikre, at fiskeriet til enhver tid foregår bæredygtigt i forvaltningsområderne Sydvestgrønland og Nordvestgrønland.

TAC’en fastsættes i overensstemmelse med den biologiske rådgivning, dog med den forudsætning at den maksimalt må variere med 15 pct. pr. år. Kun i særlige situationer, hvor den videnskabelige rådgivning indikerer, at bestanden er steget eller faldet i ekstraordinær grad[[1]](#footnote-1), er det muligt at afvige fra denne regel. I sådanne tilfælde skal Fiskerirådet indkaldes med henblik på at rådgive Naalakkersuisut vedrørende fastsættelse af TAC.

*Torsk i Øst- og Sydvestgrønland*

For havgående torsk i Øst- og Sydvestgrønland i de senere år har der været skiftende forvaltningsplaner med varierende tal af forvaltningsområder. Den gældende forvaltningsplan dækker perioden 2021-23. Ifølge forvaltningsplanen er TAC-fastsættelsen baseret på en målsætning om at sikre et bæredygtigt fiskeri efter torsk i Øst- og Sydvestgrønland. Fastsættelsen af TAC’en er opdelt i to geografiske komponenter:

* Dohrn Banke.
* Sydvest- og Sydøstgrønland.

TAC’en på Dohrn Banke fastsættes under gyldighedsperioden 2021-23 til 20.000 tons årligt. Ifølge forvaltningsplanen sker fastsættelsen ud fra et forsigtighedsprincip og på baggrund af den manglende viden om migration og forholdet imellem grønlandske og islandske torsk.

TAC’en i Sydvest- og Sydøstgrønland fastsættes med udgangspunkt i den biologiske rådgivning fra ICES. Fra 2022 fastsætte TAC på baggrund af rådgivningen fra forrige år samt det aktuelle år. Sidste års rådgivning og den aktuelle rådgivning vægter fra 2022 begge med 50 pct. i fastsættelsen af TAC.

**2. Udvikling i rådgivning og TAC i hvidfisk fiskeriet**

Grønlands Naturinstitut udgiver årligt en rådgivning for de havgående bestande af hellefisk, torsk og rødfisk. Rådgivningen for perioden 2012-2021 fremgår af tabel 1. Rådgivningen for torsk i Vestgrønland i perioden 2012-2021 har anbefalet, at det ikke skal fiskes på bestanden. Rådgivningen for havgående torsk i Østgrønland var på nul i perioden 2012-2015. Fra 2016 blev områderne delt op i Vest og Øst. NAFO 1F blev en del af området for Øst. I 2016 blev rådgivningen, at det maksimalt kunne fiskes 7.577 tons og toppede i 2018 på 12.151 tons. Rådgivningen på den havgående torsk i Østgrønland har så været faldende igen fra 2018 til 3.409 tons i 2020, men er steget igen i 2021 til 6.091 tons.

Rådgivningen for den havgående hellefisk i Vestgrønland er samlet for fiskeriområderne i Grønland og Canada. Rådgivningen har været ret stabil fra 2013, hvor den samlede rådgivning for Canada og Vestgrønland (Baffinbugt og Davis Strædet) steg fra 27.000 tons i 2012 til 36.370 tons i 2021. Rådgivningen særskilt for Sebastes Mentella i 2021 er på 914 tons. Fiskeribiologiske undersøgelser har vist, at rekrutteringen har været meget lav siden 2013. Der er derfor forventes et fald i biomassen i de kommende år. Rådgivningen særskilt for Sebastes Norvegicus i 2021 er på 38.343 tons Tilgangen af små fisk til bestanden har været lav siden 2014. Gydebiomassen er faldet siden 2015, men er fortsat over det optimale niveau.

Rådgivningen for den havgående hellefisk i Østgrønland er samlet for fiskeriområderne i Østgrønland, Island og Færøerne. Rådgivningen har været ret stabil fra 2013 til 2021 med svingende rådgivning mellem 20.000 tons til 25.180.

Rådgivningen for den havgående rødfisk i Østgrønland er samlet for fiskeriområderne i Østgrønland, Island og Færøerne. Fiskeriet er blandingsfiskeri bestående af de to underarter af rødfisk Sebastes Mentella og Sebastes Norvegicus. Den samlede rådgivning for de to underarter af rødfisk var været stigende fra 41.000 tons i 2012 til 53.920 tons i 2018. Siden 2018 er rådgivningen faldet til 39.257 tons i 2021.

Det ydes ikke rådgivning for Brosme i Østgrønland.

Tabel 1: Udvikling i rådgivning for havgående hellefisk, torsk, rødfisk og brosme, 2012-2021.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |   |   |   |   |   |   |   |   |   |   |   |
| **Art** | **Område** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |
| **Torsk**  | *Vest*  | 0 | 0 | 0 | 0 | 0 | 0 | 0 | 0 | 0 | 0 |
| *Sydvest/Øst* | 0 | 0 | 0 | 0 | 7.577 | 7.930 | 12.151 |  5.363  |  3.409  |  6.091  |
| **Hellefisk** | *Vest - Davis Strædet* |  14.000  |  14.000  |  14.000  | 14.000 | 14.000 | 15.150 | 15.150 | 36.370 | 36.370 | 36.370 |
| *Vest - Baffinbugt* |  13.000  |  13.000  |  16.000  | 16.000 | 16.000 | 17.150 | 17.150 |
| *Øst/IS/FÆR* | 0 |  20.000  |  20.000  | 25.180 | 22.000 | 24.000 | 24.000 | 24.150 | 21.360 | 23.530 |
| **Rødfisk**  | *Øst/IS/FÆR* *Blandingsfiskeri*  |  1.000  |  3.500  |  3.500  |  3.500  | 2.240 | 1.120 |  1.142  |  914  |  914  |  914  |
|  |  40.000  |  40.000  |  51.980  |  47.300  | 51.000 | 52.800 |  50.800  |  43.600  |  43.568  |  38.343  |
| **Brosme** | *Østgrønland* | 0 | 0 | 0 | 0 | 0 | 0 | 0 | 0 | 0 | 0 |

Kilde: APNN.

Note: Rådgivningen for hellefisken i Vest er samlet for Vestgrønland og Canada. Rådgivningen for hellefisken i Øst er samlet for Østgrønland, Island og Færøerne. Rådgivningen for rødfisken i Øst er samlet for Østgrønland, Island og Færøerne. Blandingsfiskeriet efter rødfisk består af arterne S.Mentella og S.Norvegicus.

Udviklingen i TAC for havgående hellefisk, torsk og rødfisk til den grønlandske flåde i perioden 2012-2021 fremgår af tabel 2. En del af TAC´en for de arterne hellefisk, torsk, rødfisk og brosme, der er opdelt i Vest og Øst, fordeles til EU og andre lande i forhold til fiskeriaftaler. De kvoter, der vises i tabel 2, er udelukkende den del af TAC´en, som tildeles den grønlandske flåde.

TAC´en for havgående hellefisk i Vestgrønland har i perioden 2012-2021 fulgt den samlede biologiske rådgivning for Canada og Grønland. I forhold til aftale med Canada fordeles TAC´en i Vestgrønland med 50 pct. til Grønland og 50 pct. til Canada. Det havgående fiskeri i Vestgrønland har været MSC certificeret siden 2017.

TAC´en for hellefisk i området Østgrønland, Island og Færøerne har siden 2015 været fastsat i overensstemmelse med den biologiske rådgivning. I forhold til fordelingsaftale med Island får Grønland 37,6 pct. af den samlede havgående TAC for hellefisk.

TAC´en for rødfisk i området Østgrønland, Island og Færøerne har siden 2015 været fastsat i overensstemmelse med den biologiske rådgivning. I forhold til fordelingsaftale med Island får Grønland 10 pct. af den samlede havgående TAC for rødfisk.

Det er aftalt i bilateral aftale med Island at kvotefordelingsnøglerne for hellefisken og rødfisk forsætter indtil der foreligger nye biologiske data som kan bruges til genforhandling af fordelingen.

Disse fiskerier forvaltes bæredygtigt, idet TAC´en til det havgående fiskeri efter hellefisk og rødfisk i Grønland sættes i forhold til den biologiske rådgivning.

I Vestgrønland har der i perioden 2015-2018 været fastsat en forsøgskvote hvert år for havgående torskefiskeri. I 2019 overgik torskefiskeriet i Vestgrønland til at blive blanding af moniterings- og forsøgsfiskeri. Rådgivningen i disse år har været på nul, hvorfor dette fiskeri ikke har været forvaltet bæredygtigt.

Det har været fastsat en TAC for havgående torskefiskeri i Syd-Vest og Østgrønland i perioden 2012-2015 på trods, at rådgivningen anbefalede intet fiskeri. I 2016 var rådgivningen på 7.577 tons, men TAC´en blev sat til 16.000 tons (heraf 11.875 tons til den grønlandske flåde), svarende til ca. 111 pct. over rådgivningen. I alle år fra 2016 har TAC´en for den havgående torsk i Syd-Vest og Østgrønland også været sat over den biologiske rådgivning. I 2021 er rådgivningen på 6.091 tons, men TAC´en er sat til 26.091 tons (heraf 20.291 tons til den grønlandske flåde), svarende til ca. 328 pct. over rådgivningen. Det havgående torskefiskeri i Grønland forvaltes derfor ikke bæredygtigt.

Det har været sat en TAC for brosme i Østgrønland fra 2016 trods manglende biologisk rådgivning. TAC’en for brosme til den grønlandske flåde var sat til 1.825 tons og 1.625 tons i hhv. 2016 og 2017, men blev reduceret til 685 tons pr. år fra 2018.

Grønland får tildelt havgående kvoter på torsk, kuller og sej i Barentshavet igennem kvotebytteaftaler med Rusland og Norge. Disse kvoter er en del af den fastsatte TAC for de arter i Barentshavet. Kvoterne til Grønland på torsk i Barentshavet har årligt ligget mellem 8.000 – 9.000 tons i perioden 2012-2021, men har været faldende indtil 2019-2021. Kvoten på kuller var i 2012 på 2.550 tons, men er faldet til 1.229 tons i 2021. Kvoten på sej er tilsvarende faldet fra 1.000 tons i 2012 til 450 tons i 2021. Fiskeriet efter disse arter i Barentshavet har været MSC certificeret siden 2020.

Tabel 2: Grønlandsk TAC for havgående hvidfiskfiskeriet, 2012-2021.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|   |   |   |   |   |   |   |   |   |   |   |
| Tons | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 |
| **Grønland** |
| Hellefisk | 13.105 | 11.760 | 11.961 | 13.528 | 11.520 | 13.375 | 13.675 | 15.765 | 15.015 | 15.832 |
|  *Vest* | *8.075* | *8.075* | *9.575* | *9.725* | *9.725* | *10.875* | *10.975* | *13.010* | *13.009* | *12.985* |
|  *Øst* | *5.030* | *3.685* | *2.386* | *3.803* | *1.795* | *2.500* | *2.700* | *2.755* | *2.006* | *2.847* |
| Torsk | 2.500 | 3.550 | 6.245 | 16.195 | 16.875 | 16.375 | 16.275 | 20.475 | 14.024 | 20.291 |
|  *Vest - forsøgsfiskeria* | *0* | *0* | *0* | *7.000* | *5.000* | *5.000* | *5.000* | *2.200* | *0* | *0* |
|  *Syd-Vest/Øst* | *2.500* | *3.550* | *6.245* | *11.195* | *11.875* | *11.375* | *11.275* | *15.475* | *14.024* | *20.291* |
| Rødfisk - Øst | 6.300 | 6.100 | 5.900 | 5.200 | 5.500 | 4.620 | 3.122 | 1.974 | 1.971 | 1.448 |
| Brosme - Øst |   |   |   |   | 1.825 | 1.625 | 685 | 685 | 685 | 685 |
| **Barentshavet** |
| Torsk | 8.500 | 9.401 | 8.825 | 8.600 | 8.600 | 8.750 | 8.450 | 8.166 | 8.166 | 8.241 |
| Kuller | 2.550 | 1.580 | 1.400 | 1.400 | 1.400 | 1.400 | 1.450 | 1.503 | 1.330 | 1.229 |
| Sej | 1.000 | 1.000 | 700 | 700 | 700 | 500 | 500 | 500 | 450 | 450 |

Kilde: APNN.

a. Torskekvoten i Vestgrønland i 2019 er fordelt på 2.000 tons til forsøgsfiskeri og 200 tons til moniteringsfiskeri.

**3. Udvikling i antal licenshavere, selskaber og fartøjer i hvidfiskfiskeriet**

Figur 1 viser udviklingen i antal licenshavere i hvidfiskfiskeriet fordelt på arter og områder i perioden 2012-2020. Under figur 1 viser en tabel udviklingen i antal selskaber i perioden, som har fået licenserne tildelt hvert år.

I 2020 var der 2 selskaber, som havde licens til havgående fiskeri efter torsk, kuller og sej i Barentshavet. Der var 5 selskaber, som havde licens til havgående fiskeri efter torsk i Sydvest og Østgrønland, 5 som havde licens til havgående hellefiskefiskeri i Vestgrønland og 6 i Øst samt 3 med licens til havgående fiskeri efter rødfisk. Ingen kvote eller licenser blev udstedt i forbindelse med forsøgsfiskeri efter torsk i Vestgrønland i 2020.

Tabel 3: Udvikling i antal licenshavere og selskaber i hvidfiskfiskeriet, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |
|  | **2012** | **2013** | **2014** | **2015** | **2016** | **2017** | **2018** | **2019** | **2020** |
| **Antal selskaber** | **5** | **5** | **7** | **6** | **8 (1)** | **10 (1)** | **11 (2)** | **8** | **5** |
| **Antal licenshavere** |  |  |  |  |  |  |  |  |  |
|  *Hellefisk-Vest* | *4* | *4* | *4* | *4* | *4* | *6* | *6* | *5* | *5* |
|  *Hellefisk - Øst* | *5* | *5* | *5* | *5* | *5* | *6* | *6* | *6* | *6* |
|  *Torsk - Vest, forsøgsfiskeri* | *0* | *0* | *0* | *4* | *4* | *6* | *7* | *2* | *0* |
|  *Torsk - Syd-Vest og Øst* | *1* | *1* | *5* | *5* | *5* | *6* | *6* | *6* | *5* |
|  *Rødfisk - Øst* | *5* | *3* | *3* | *3* | *3* | *4* | *4* | *2* | *3* |
|  *Brosme - Øst* | *0* | *0* | *0* | *0* | *2* | *2* | *2* | *2* | *1* |
|  *Torsk, kuller og sej - Barentshavet* | *3* | *3* | *3* | *3* | *3* | *3* | *3* | *3* | *2* |

Kilde: APNN.

Note: Tallene i parentes angiver antal selskaber, der udelukkende havde licens til forsøgsfiskeri efter torsk.

Den havgående flåde, der fisker efter andre arter end rejer, der kombinerer fiskeri af de arter i tabel 1 og producerer dem til havs, har i 2020 bestået af 6 fabrikstrawlere i størrelsen 65-87 meter samt 1 langlinefartøj i størrelsen 52 meter, jf. tabel 4.

Flåden fik i 2020 tildelt i alt 41.641 tons kvote, hvidfisk, jf. tabel 1. Fem ud af de syv fartøjer fik tildelt makrelkvote i 2020. Hvis det anslås, at fartøjerne på 65 meter og større kan fiske mellem 10-12.000 tons pr. år, svarer det til fangstkapacitet på mellem 60.000 - 72.000 tons. Anslås fartøjet på 52 meter at kunne fiske 6.000 tons pr. år, anslås den samlede fiskerikapacitet i den havgående del af flåden, der fisker hvidfisk, at være mellem 66.000-78.000 tons. Dette indikerer, at det er overkapacitet i flåden i forhold til kvotegrundlaget.

Tabel 4: Aktive fartøjer i hvidfisk fiskeriet i 2020.

|  |  |  |  |  |
| --- | --- | --- | --- | --- |
|  |  |  |  |  |
| **Selskab** | **Navn på fartøj** | **Byggeår** | **Længde, meter** | **Bruttotons** |
| Selskab 1 | Fartøj 1 | 2019 | 81,80 | 4.741 |
|   | Fartøj 2 | 1988 | 68,36 | 2.549 |
| Selskab 2 | Fartøj 3 | 2000 | 87,60 | 3.787 |
| Selskab 3  | Fartøj 4 | 2001 | 66,40 | 2.652 |
| Selskab 4 | Fartøj 5 | 2019 | 82,05 | 5.041 |
|   | Fartøj 6 | 2001 | 52,00 | 1.424 |
| Selskab 5 | Fartøj 7 | 2001 | 65,36 | 2.525 |

Kilde: GFLK.

Figur1 viser udviklingen i det samlede antal fartøjer i hvidfiskfiskeriet, samt hvor mange fartøjer der fiskede efter de enkelte arter i perioden 2012-2020. En del af fartøjerne fiskede i perioden flere arter og tværs af områder. Derfor kan antallet i søjlerne ikke summeres til antallet af fartøjer i de enkelte år. Det samlede antal fremgår af kurven fartøjer i alt.

Figur 1: Udvikling i antal fartøjer i hvidfiskfiskeriet, 2012-2020.

Kilde: APNN.

Note: I årene 2015, 2016, 2017, 2018 og 2019 var det hhv. 3, 2, 2, 3 og 1 af fartøjerne, som udelukkende fiskede på forsøgskvoten på torsk i Vestgrønland. Nogen af fartøjerne i perioden 2015-2019 fiskede også efter rejer. I 2014 var der fire udenlandske fartøjer, som deltog i fiskeriet ud over de 14 fartøjer i figuren. I 2015 var der et udenlandsk fartøj, som deltog i fiskeriet.

**4. Udvikling i fangstmængder og indhandlingsmængder i hvidfiskfiskeriet**

Tabel 5 viser de samlede fangstmængder i hvidfiskfiskeriet fordelt på arter og områder for perioden 2012-2020. Kvoteudnyttelsen af kvoter fordelt på arter og områder fremgår af tabel 6.

De samlede fangstmængder i det havgående fiskeri efter hellefisk i Vest og Øst er steget fra 13.060 tons i 2012 til 15.007 tons i 2020, svarende til en stigning på ca. 15 pct., jf. tabel 5. TAC´en i både Vest og Øst er fastsat i overensstemmelse med den biologiske rådgivning. Hellefiskekvoten i Vestgrønland har i alle år i perioden været fuldt udnyttet, jf. tabel 6. Hellefiskekvoten i Østgrønland har været udnyttet i alle år i perioden med undtagen i 2013 og 2014, hvor udnyttelsesgraden var på hhv. ca. 88 pct. og 79 pct., jf. tabel 6.

De årlige fangstmængder på forsøgskvoten på torsk i Vestgrønland var i 2015 på ca. 5.000 tons men fangsterne faldt i perioden 2016-2018 til mellem ca. 2.400-3.500 tons, jf. tabel 5. I 2019 blev der kun fanget beskeden mængde på 387 tons torsk i Vestgrønland. I ingen af årene blev den fastsatte TAC i Vestgrønland udnyttet. Den højeste udnyttelsesgrad på torskekvoten i Vest var i 2015 og 2018 på ca. 70 pct. mens den lavest var i 2019 på ca. 18 pct., jf. tabel 6.

De samlede fangstmængder i det havgående fiskeri efter torsk i området Syd-Vest og Østgrønland er steget betydeligt fra 2.508 tons i 2012 til 13.889 tons i 2019, svarende til en stigning på ca. 454 pct. Den samlede fangst i 2020 faldt til 11.156 tons. Kvoteudnyttelsen har ligget mellem 80-90 pct. i perioden 2015-2020, jf. tabel 6. Det bemærkes trods kvoten har ikke været udnyttet har både TAC´en og fangstmængderne i alle år i perioden oversteget den biologiske rådgivning.

Den samlede rødfiskefangst i det havgående fiskeri i Østgrønland er faldet fra 6.068 tons i 2012 til 2.452 tons i 2020, svarende til et fald på ca. 63 pct., jf. tabel 5. Faldet skyldes hovedsagligt fald i den biologiske rådgivning i perioden. Rødfiskekvoten har været fuldt udnyttet i alle år undtagen i 2012, 2013, 2014 og 2015, hvor udnyttelsesgraden var på hhv. ca. 96 pct., 96 pct. 80 pct. og 95 pct., jf. tabel 6.

Siden der blev fastsat kvote for brosme i 2016, er der kun blevet fisket relativt beskedne mængder. I 2016 blev der fisket 180 tons. Den samlede fangstmængde steg til 350 tons i 2017, men er så faldet helt ned til 44 tons i 2020. Den gennemsnitlige udnyttelsesgrad på kvoten pr. år var ca. 13 pct. i perioden 2016 til 2020.

Torskekvoten, som blev tildelt den grønlandske flåde i perioden 2012-2020 i Barentshavet, jf. tabel 5, har hovedsagligt været fisket af to fabrikstrawlere. Kvoten i Barentshavet er en del af en større TAC for torsk, kuller og sej i området. Torskekvoten har i alle år været fuldt udnyttet undtagen i 2015 og 2019, hvor udnyttelsesgraden var hhv. 94 pct. og 95 pct., jf. tabel 6. Det har været forskelligt fra år til år, hvor meget kvoten for kuller og sej i Barentshavet har været udnyttet. Det skyldes, at de arter er bifangster i torskefiskeriet, hvorfor fartøjerne ikke fisker direkte på arterne.

Tabel 5: Udvikling i fangstmængder i det havgående hvidfiskfiskeri , 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   |   |   |   |   |   |   |   |   |   |
| Tons | 2012 | 2013 | 2014 | 2015 | 2016 | 2017 | 2018 | 2019 | 2020 |
| **Grønland** |
| Hellefisk | 13.062 | 11.348 | 11.464 | 13.318 | 11.564 | 13.402 | 13.724 | 15.819 | 15.007 |
|  *Vest* | *8.083* | *8.095* | *9.580* | *9.595* | *9.737* | *10.892* | *11.032* | *13.021* | *13.040* |
|  *Øst* | *4.979* | *3.253* | *1.883* | *3.722* | *1.827* | *2.510* | *2.692* | *2.798* | *1.967* |
| Torsk | 2.508 | 2.573 | 3.784 | 14.534 | 13.143 | 13.587 | 13.160 | 14.276 | 11.156 |
|  *Vest - forsøgsfiskeri* |  |  |  | *5.044* | *3.273* | *2.430* | *3.532* | *387* |  |
|  *Syd-Vest/Øst* | *2.508* | *2.573* | *3.784* | *10.109* | *9.868* | *11.157* | *9.628* | *13.890* | *11.156* |
| Rødfisk - Øst | 6.068 | 5.835 | 4.743 | 4.943 | 5.534 | 4.702 | 3.155 | 1.990 | 2.452 |
| Brosme - Øst |   |   |   |   | 180 | 350 | 93 | 63 | 44 |
| **Barentshavet** |
| Torsk | 8.502 | 9.403 | 8.835 | 8.061 | 8.605 | 8.742 | 8.450 | 7.723 | 8.159 |
| Kuller | 2.551 | 1.578 | 1.148 | 1.124 | 1.402 | 1.391 | 1.228 | 1.009 | 945 |
| Sej | 679 | 972 | 407 | 437 | 613 | 407 | 464 | 420 | 451 |

Kilde: APNN.

Tabel 6: Kvoteudnyttelse af havgående hvidfisk, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   | 2012 | 2013 | 2014 | 2015 | 2016 | 2017 | 2018 | 2019 | 2020 |
| Hellefisk - Vest  | 100% | 100% | 100% | 99% | 100% | 100% | 101% | 100% | 100% |
| Hellefisk - Øst | 99% | 88% | 79% | 98% | 102% | 100% | 100% | 102% | 98% |
| Torsk-Vest-forsøgsfiskeri |   |   |   | 72% | 65% | 49% | 71% | 18% |   |
| Torsk - Syd-Vest og Øst | 100% | 72% | 61% | 90% | 83% | 98% | 85% | 90% | 80% |
| Rødfisk - Øst | 96% | 96% | 80% | 95% | 101% | 102% | 101% | 101% | 124% |
| Brosme - Øst |   |   |   |   | 10% | 22% | 14% | 9% | 6% |
| Torsk - Barentshavet | 100% | 100% | 100% | 94% | 100% | 100% | 100% | 95% | 100% |
| Kuller - Barentshavet | 100% | 100% | 82% | 80% | 100% | 99% | 85% | 67% | 71% |
| Sej - Barentshavet | 68% | 97% | 58% | 62% | 88% | 81% | 93% | 84% | 100% |

Kilde: Egne beregninger på grundlag af tabel 5 og tabel 2.

Som tidligere nævnt i afsnit 1 i notatet, er der kun landingspligt på havgående kvoter for hellefisk i Vestgrønland samt for torskefiskeriet i Sydvest og Østgrønland.

Tabel 7 viser, at der er sket en stor stigning i indhandlede mængder fra den havgående hellefiskeflåde siden 2012. I 2012 var det indhandlet i alt 2.106 tons til kun en enkelt by. I 2019 var indhandlingen steget til 6.160 tons fordelt på fire byer. Årsagen til den stigende indhandling skyldes stigning i kvoterne, samt ud over den generel landingspligt på 25 pct. i Vestgrønland at en del af kvoterne er blevet pålagt 100 pct. landingspligt. Fald i de indhandlede mængder i 2020 skyldes, at Naalakkersuisut gav dispensation på grund af COVID-pandemien til at nedsætte landingspligten hos den havgående flåde, så en højere andel kunne produceres til havs til direkte eksport.

Tabel 7: Udvikling i indhandlingsmængder af havgående hellefisk i tons, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   |   |   |   |   |   |   |   |   |   |
| **By / Tons** | **2012** | **2013** | **2014** | **2015** | **2016** | **2017** | **2018** | **2019** | **2020** |
| Maniitsoq |   |   |  1.599  |  1.213  |  1.829  |  1.326  |  1.447  |  3.243  |  1.611  |
| Paamiut |   |   |   |   |   |   |   |  553  |  326  |
| Qasigiannguit |  2.106  |  2.037  |  1.016  |  1.104  |  1.168  |  332  |  1.920  |  1.171  |  970  |
| Aasiaat |   |  -  |  895  |  845  |  1.010  |  1.045  |  1.145  |  1.192  |  220  |
| **I alt** |  **2.106**  |  **2.037**  |  **3.510**  |  **3.162**  |  **4.006**  |  **2.703**  |  **4.512**  |  **6.160**  |  **3.127**  |

Tabel 8 viser, at der er sket en meget stor stigning i indhandlede mængder fra den havgående torskeflåde siden 2012. I 2012 blev der indhandlet i alt 593 tons til kun en enkelt by. I 2015 var indhandlingen steget til hele 8.520 tons fordelt på otte byer. Indhandlingen faldt til 5.817 tons i 2016, men var nogenlunde konstant fra 2017-2019 på ca. 4.300 – 4.600 tons pr. år. Årsagen til den stigende indhandling har hovedsagligt været stigningen i den havgående torskekvote i Sydvest og Østgrønland, samt at der blev fastsat en havgående forsøgskvote for torsk i Vestgrønland. Faldet i de indhandlede mængder i 2020 skyldes, at Naalakkersuisut gav dispensation på grund af COVID-pandemien til at nedsætte landingspligten hos den havgående flåde, så en højere andel kunne produceres til havs til direkte eksport.

Tabel 8: Udvikling i indhandlingsmængder af havgående torsk (inkl. forsøgsfiskeri) i tons, 2012-2020.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   |   |   |   |   |   |   |   |   |   |
| **By / Tons** | **2012** | **2013** | **2014** | **2015** | **2016** | **2017** | **2018** | **2019** | **2020** |
| Alluitsup Paa |  |  | 173 | 684 | 145 |  |  |  |  |
| Maniitsoq |  |  |  | 217 |  |  | 191 | 218 |  |
| Nanortalik | 593 | 1.058 | 1.171 | 2.665 | 2.934 | 1.954 | 1.794 | 3.356 | 698 |
| Narsaq |  |  | 80 | 533 | 30 |  | 145 |  |  |
| Nuuk |  |  |  | 385 | 230 | 34 | 246 |  |  |
| Paamiut |  |  | 43 | 1.772 | 1.020 | 786 | 629 | 6 |  |
| Qaqortoq |  | 225 | 1.153 | 2.131 | 1.459 | 1.568 | 1.609 | 886 | 536 |
| Sisimiut |  |  |  | 132 |  |  |  |  |  |
| **I alt** | **593** | **1.282** | **2.620** | **8.520** | **5.817** | **4.342** | **4.614** | **4.466** | **1.234** |

Kilde: APNN.

**5. Nye aktører i hvidfiskfiskeriet og spredning af kvoterne**

I 2017 besluttede Naalakkersuisut, at det skulle være muligt for nye aktører at etablere sig i det havgående hvidfiskfiskeri. Dette resulterede i, når Naalakkersuisut fordelte de havgående kvoter for 2017, at 10 pct. af de havgående kvoter på hellefisk, torsk og rødfisk blev stillet til rådighed for nye aktører. Det svarede i 2017 til en mængde på 1.338 tons hellefisk, 1.138 tons torsk og 462 tons rødfisk.

Naalakkersuisut besluttede, at disse kvotemængder på et senere tidspunkt i offentligt udbud skulle komme, hvor personer eller selskaber uden kvoter på disse skulle kunne søge disse kvoter.

Medio 2017 besluttede den daværende Naalakkersuisoq for Fiskeri og Fangst, at de 10 pct. af de havgående kvoter skulle tildeles til tre selskaber. Samtlige selskaber skaffede sig farøjer i samme år 29 år gamle fartøjer (byggeår 1988). Det bemærkes, to af de nye selskaber blev medfinansieret af eksisterende aktører i fiskeriet.

Tabel 9 viser de samlede kvoter hellefisk, torsk og rødfisk, som selskaberne var tildelt 2017-2020.

Det fremgår af tabel 9, at det kun er selskabet S.1 som det eneste ud af de tre selskaber, der havde en god udnyttelse af kvoterne. De andre to selskaber havde lave fangster og udnyttede ikke de tildelte kvoter.

Tabel 9: Udvikling i kvoter tildelt de nye selskaber i det havgående hvidfiskfiskeri , 2017-2020.

|  |  |  |
| --- | --- | --- |
|   | **Samlet kvote, tons** | **Samlede fangstmængder, tons** |
| **Selskab** | 2017 | 2018 | 2019 | 2020 | 2017 | 2018 | 2019 | 2020 |
| S.1 | 1.012 | 867 | 975 | 853 | 911 | 944 | 2.544 | 476 |
| S.2 | 793 | 793 | 926 | 916 | 120 | 281 | 0 | 0 |
| S.3 | 1.133 | 1.133 | 1.000 | 906 | 0 | 170 | 116 | 0 |
| **I alt** | **2.938** | **2.793** | **2.901** | **2.675** | **1.031** | **1.395** | **2.660** | **476** |

Kilde: APNN.

Årsagen til, at selskab S.1 i 2018 og 2019 havde højere fangstmængder end kvoter, skyldes, at de fik hævet deres kvoter i løbet af disse år som led i en re-fordeling af kvoterne. Re-fordeling af kvoter i det havgående fiskeri efter andre arter end rejer gøres for at sikre, at det offentlige ikke unødvendigt mister indtægter fra skatter og afgifter på grund af selskaber, der ikke er i stand til at fiske sine kvoter op.

Spredning af de havgående kvoter for hellefisk, torsk og rødfisk til de nye aktører blev ikke en økonomisk succes. De 10 pct. kvoter blev frataget det eksisterende fiskeri, som betød en reduktion af kvotegrundlaget til de havgående fartøjer, som i forvejen havde overkapacitet. Det bidrog blot til at reducere de eksisterende fartøjers økonomi og rentabilitet. De nye selskaber kunne ikke generere overskud i nogen af de år. Ligeledes var alle selskaberne med negativ egenkapital i alle de år, de var i drift. Det skyldes hovedsagligt, at deres kvotegrundlag var for lavt til at drive deres fiskeri rentabelt. Ud over det blev de kun tildelt kvoterne på årsbasis med tilhørende usikkerhed, om de ville få kvoter det følgende år. Dette gjorde det umuligt for de nye selskaber at planlægge og udvikle sit fiskeri.

Medio 2019 godkendte Naalakkersuisut, at de tre nye selskaber fik lov til at fusionere med etablerede selskaber i det havgående fiskeri efter andre arter end rejer, og de nye aktørers kvoter ville blive overført til de etablerede selskaber. Fusionerne blev først gennemførte i 2020, og overførsel af kvoterne blev gennemført i 2020.

**5. Økonomien i flåden**

Grønlands Statistik producerer og offentliggør statistik for eksport af fiskeprodukter fra Grønland for hvert måned, kvartal og samlet pr. år. Det er dog ikke muligt at opdele statistikken på, hvor meget af den enkelte art og produkt der er eksporterer direkte fra hhv. flåden og fabrikkerne. I forbindelse med den nye ressourceafgiftsmodel, som trådte i kraft i 2018, har selskaberne været forpligtiget til at opgive deres afgiftsgrundlag fra hhv. eksport og indhandling. Tallene for eksportværdierne fra det havgående hvidfiskfiskeri, som vises i tabel 10, er fordelt på arter er opgjort på grundlag af data fra Skattestyrelsen.

Det fremgår af tabel 10, at eksportværdien af hellefisk fanget af den havgående flåde var på ca. 372 mio.kr. i 2018. Eksportværdien steg til ca. 392 mio.kr. i 2019, men på grund af fald i priserne i 2020 som følge af COVID-pandemien, blev den reduceret til ca. 356 mio.kr. Eksportværdien af torsk var på ca. 265 mio.kr. i 2018 og steg til 295,8 mio.kr. i 2019. Eksportværdien af torsk faldt i 2020 til 280,3 mio.kr. på grund af lavere fangstmængder.

Trods COVID-pandemien steg den gennemsnitlige eksportpris pr.kg. hos den havgående flåde fra 16,8 kr.kg. i 2019 til 16,9 kr.kg. i 2020. De samlede fangstmængder rødfisk, kuller og sej er relative små i forhold til fangstmængder af hellefisk og torsk. Den samlede eksportværdi fra disse arter lå i perioden 2018 til 2020 mellem 36,6 mio.kr. til 46 mio.kr.

Tabel 10: Udvikling i eksportværdi og priser fra det havgående hvidfiskfiskeri fordelt på arter, 2018-2020.

|  |  |  |  |
| --- | --- | --- | --- |
|  |  |  |  |
|  | **2018** | **2019** | **2020** |
| **Eksportværdi, mio.kr.** |  |  |  |
| Hellefisk | 371,7 | 391,8 | 356,1 |
| Torsk | 265,3 | 295,8 | 280,3 |
| Rødfisk, kuller og sej | 46,0 | 41,5 | 36,6 |
| **I alt** | **683,0** | **729,2** | **673,0** |
| **Gns.eksportpriser, kr.pr.kg.** |  |  |  |
| Hellefisk | - | 36,3 | 29,0 |
| Torsk | - | 16,8 | 16,9 |
| Rødfisk, kuller og sej | - | 9,2 | 9,6 |

Kilde: Skattestyrelsen.

Note: De gennemsnitlige eksportpriser pr.kg. er opgjort i levende vægt. Erhvervet var først forpligtig til at levere eksportmængder omregnet til levende vægt i 2019, hvorfor priser i 2018 ikke er beregnet. Priser omregnet til levende vægt giver et mere retvisende billede af værdien af fiske, fordi det er prisen pr. kg levende fisk.

Indhandlingsværdien hos den havgående hvidfisk flåde fra indhandling af hellefisk og torsk vises i hhv. tabel 11 og tabel 12. Den havgående flåde har lov til at producere hele kvoten for rødfisk, kuller og sej til havs, hvorfor de arter ikke indhandles.

Den havgående flåde indhandlede hellefisk for ca. 69 mio.kr. i 2018, jf. tabel 11. Indhandlingsværdien steg til ca. 90 mio.kr. i 2019, som hovedsagligt skyldes mængdestigning, fordi den gennemsnitlige indhandlingspris faldt fra 2018 til 2019. Indhandlingsværdien af hellefisken fald kraftigt i 2020 i forhold til 2018 og 2019. Dette skyldes nedgang i indhandlingsmængderne, fordi fartøjerne fik dispensation følge COVID-pandemien til at reducere landingspligten og producere større mængder til havs, samt at den gennemsnitlige indhandlingspris faldt.

Tabel 11: Udvikling i indhandlingsværdier fra havgående hellefiskefiskeri, 2018-2020.

|  |  |  |  |
| --- | --- | --- | --- |
|   |   |   |   |
| **By / mio.kr.** | **2018** | **2019** | **2020** |
| Maniitsoq | 18,6 | 45,3 | 20,4 |
| Paamiut | 0,0 | 7,9 | 3,4 |
| Qasigiannguit | 33,1 | 19,4 | 13,5 |
| Aasiaat | 17,1 | 17,7 | 2,6 |
| **I alt** | **68,8** | **90,3** | **40,1** |
| **Gns.indhandlingspris, kr.kg. levende vægt** | **15,3** | **14,7** | **12,8** |

Kilde: APNN.

Den havgående flåde indhandlede torsk for ca. 33 mio.kr. i 2018, jf. tabel 12. Indhandlingsværdien steg til ca. 36 mio.kr. i 2019, som udelukkende skyldes en stigning i den gennemsnitlige indhandlingspris. Indhandlingsværdien af torsk fald kraftigt i 2020 i forhold til 2018 og 2019. Dette skyldes en stor nedgang i indhandlingsmængderne, fordi fartøjerne fik dispensation følge COVID-pandemien til at reducere landingspligten og producere større mængder til havs.

Tabel 12: Udvikling i indhandlingsværdier fra det havgående torskefiskeri, 2018-2020.

|  |  |  |  |
| --- | --- | --- | --- |
|   |   |   |   |
| **By / mio.kr.** | **2018** | **2019** | **2020** |
| Maniitsoq |  1,3  |  1,5  |  -  |
| Nanortalik |  12,0  |  29,5  |  7,5  |
| Narsaq |  1,0  |  -  |  -  |
| Nuuk |  1,6  |  -  |  -  |
| Paamiut |  4,3  |  0,0  |  -  |
| Qaqortoq |  12,5  |  5,1  |  2,8  |
| **I alt** |  **32,7**  |  **36,1**  |  **10,3**  |
| **Gns.indhandlingspris, kr.kg. levende vægt** |  **7,1**  |  **8,1**  |  **8,4**  |

Kilde: APNN.

***Økonomien i det havgående hvidfiskfiskeri***

Der er manglende historiske informationer om i økonomi for de enkelte fartøjer i den havgående flåde, der fisker efter hvidfisk, hvorfor der ikke kan fremstilles en sammenhængende tidsserie over udviklingen i flådens rentabilitet. På grundlag af økonomiske oplysninger, som selskaberne er forpligtiget til at indberette til GFLK pr. driftsenhed (fartøjer og fabrikker) pr. år, er der i tabel 13 dog udarbejdet økonomien for de fem bedste fabrikstrawlere, vist i tabel 4 (fartøjer 1, 3, 4, 5 og 7) ud af de 7 fartøjer i 2020. Fordi indhandlingen af hellefisk og torsk til fiskefabrikkerne kun er en del af deres råvaregrundlag ud over indhandlingen fra den kystnære flåde, er det ikke muligt at vise økonomien for fabrikkerne som særskilt for det havgående hvidfiskfiskeri.

Tabel 13: Udvikling i økonomien i det havgående hvidfiskfiskeri (de fem bedste fabrikstrawlere), 2017-2019.

|  |  |  |  |
| --- | --- | --- | --- |
|  |  |  |  |
| **Mio.kr.** | **2017** | **2018** | **2019** |
| **Omsætning** | 765,6 | 823,3 | 876,5 |
|  *heraf fra makrel og sild* | *121,7* | *121,9* | *105,7* |
| **Omkostninger** | 603,0 | 617,4 | 678,8 |
|  *heraf løn* | *281,7* | *266,2* | *283,6* |
| **Overskud før afskrivninger, renter og skat** | 162,7 | 205,9 | 197,7 |
| Afskrivninger | 63,5 | 52,1 | 36,9 |
| **Overskud før afskrivninger og skat** | 99,2 | 153,8 | 160,8 |
| **Overskudsgrad %** | **21,2%** | **25,0%** | **22,6%** |

Kilde: GFLK.

Note: Overskudsgrad er beregnet som overskud før afskrivninger, renter og skat i forhold til omsætningen. Det har været svært at kvalificere de økonomiske data, som det enkelte selskab i det havgående hvidfiskfiskeri har leveret, fordi selskabernes årsregnskaber i mange tilfælde omfatter flere driftsenheder. Det tages derfor forhold for de tal, som er fremstillet i tabellen. Fartøjernes omsætning og overskud fra deres fiskeri efter makrel og sild er inkluderet i tallene i tabellen.

Det fremgår af tabel 13, at omsætningen hos de bedste fem fabrikstrawler steg fra ca. 766 mio.kr. i 2017 til 877 mio.kr. i 2019, svarende til en stigning på ca. 14 pct. Den havgående flådes overskud er tilsvarende steget fra ca. 99 mio.kr. i 2017 til ca. 161 mio.kr. i 2019, svarende til en stigning på ca. 62 pct. Overskudsgraden i flåden i de tre år var højest i 2018 og på 25 pct. og i gennemsnit pr. år på ca. 23 pct. De fem bedste fabrikstrawlere i det havgående hvidfiskfiskeri har derfor opnået en ret god rentabilitet i perioden 2017-2019.

Det bemærkes, at niveauet af overskuddet de seneste år er meget højt til trods for, at den havgående flåde har betalt relativt høje ressourceafgifter til det offentlige, særligt på hellefisk. Økonomien hos flåden forventes i 2020 at være negativ påvirket af COVID-pandemien.

***Aflønning af arbejdskraft***

På grundlag af oplysninger, som selskaberne er forpligtige til at indberette til GFLK pr. driftsenhed (fartøjer og fabrikker) pr. år om beskæftigelse og løn, er der udarbejdet i tabel 13 en opgørelse over antal årsværk og løn for de fem bedste fabrikstrawlere, vist i tabel 3 (fartøjer 1, 3, 4, 5 og 7) ud af de 7 fartøjer i 2020.

Det fremgår af tabel 14, at antal årsværk på de fem bedste fabrikstrawlere er steget fra 228 i 2017 til 256 i 2019. Den gennemsnitlige årsløn hos samtlige besætningsmedlemmer på de fabrikstrawlere pr. årsværk var på ca. 1,2 mio.kr. i 2017, men faldt til ca. 1,1 mio.kr. i 2019.

Tabel 14: Udvikling antal årsværk og løn i det havgående hvidfiskfiskeri, 2017-2019.

|  |  |  |  |
| --- | --- | --- | --- |
|  |  |  |  |
|  | **2017** | **2018** | **2019** |
| Antal årsværk | 228 | 236 | 256 |
| Lønsum, mio.kr. | 281,7 | 266,2 | 283,6 |
| **Gns.løn, kr.** | **1.235.730** | **1.127.778** | **1.107.623** |

Kilde: GFLK.

**6. Ressourceafgifter på det havgående hvidfiskfiskeri**

Afgift på direkte eksport af hellefisk produceret til havs i det havgående fiskeri trådte i kraft den 1. januar 2013. Afgiftssatsen var som udgangspunkt 2,50 kr. pr. kg fisket hellefisk. Denne sats bliver så indekseret med den kvartalsvise udvikling i forhold til prisudsving på hellefisk og på Brent-olie. Indhandling af hellefisk til fiskefabrikkerne i Grønland fra den havgående flåde blev omfattet af den samme afgiftsmodel fra 2016.

Den 1. januar 2017 blev havgående fiskeri efter torsk, kuller, rødfisk og sej også afgiftsbelægget. Afgiftssatsen blev sat til en fast ureguleret sats på 0,55 kr. pr. kg fangst for alle de førnævnte arter.

Fra den 1. januar 2018 indførtes en ny ressourceafgiftsmodel for hele det havgående fiskeri og dele af det kystnære fiskeri i Grønland. Afgiftsloven omfatter kystnært fiskeri efter hellefisk og rejer. Ligeledes omfatter den havgående fiskeri efter rejer, hellefisk, torsk, kuller, sej og rødfisk, samt pelagisk fiskeri efter makrel, sild, lodde, blåhvilling og guldlaks. Øvrige fiskearter er ikke omfattet af afgiften.

I den nye model for det havgående fiskeri efter hellefisk, torsk, rødfisk, kuller og sej, skelnes der mellem afgift på indhandling til landbaserede produktionsanlæg i Grønland og afgift på fangst, der forædles til havs med henblik på direkte eksport.

Indhandling af de afgiftspligtige arter fra den havgående flåde er afgiftsbelagt med en ressourceafgift på 5 pct. af indhandlingsværdien, hvis den gennemsnitlige indhandlingspris, omregnet til levende vægt, er på 8 kr. pr. kg. eller over. Udgør den gennemsnitlige indhandlingspris mindre end 8 kr. pr., betales der i stedet en lav grundafgift på 0,05 kr.pr. kg indhandlet mængde

Ressourceafgiften udgør ved direkte eksport fra de producerende trawlere 5 pct. af eksportværdien, hvis den gennemsnitlige eksportpris, omregnet til levende vægt pr. kg, ligger imellem en pris på 12 kr. pr. kg og op til 17 kr. Afgiftsprocenten stiger med et procentpoint for hver påbegyndt krone gennemsnitsprisen overstiger 17 kr. pr. kg., indtil prisen når en gennemsnitlig pris på 29,01 kr. pr. kg svarende til et afgiftsloft på 17,9 pct. af eksportværdien. Ligger den gennemsnitlige eksportpris under 12 kr. pr. kg svares en grundafgift på 0,20øre pr. kg eksporteret mængde.

Figur 2 viser udviklingen i provenuet fra ressourceafgifterne på det havgående fiskeri i perioden 2013-2020. Det fremgår af figuren, at det samlede provenu fra ressourceafgifterne på det havgående hvidfisk fiskeri steg fra 19 mio.kr. i 2013 til 97 mio.kr. i 2019, svarende til en stigning på hele 416 pct. Provenuet faldt i 2020 til 85 mio.kr., hvilket hovedsagligt skyldes lavere priser følge COVID-pandemien.

De største indtægter fra ressourceafgifterne kommer fra hellefisken. Provenuet fra hellefiskeafgiften i perioden 2013-2017 lå årligt mellem 19 og 30 mio.kr. Da den nye ressourceafgiftsmodel blev indført i 2018, steg afgiften fra 24 mio.kr. i 2017 til mellem 63-70 mio.kr. i 2018-2020.

Figur 2: Udvikling i provenu fra ressourceafgifter på hvidfiskfiskeriet, 2013-2020.

Kilde: Skattestyrelsen.

**7. Udfordringer i hvidfiskiskeriet**

Det er positivt, at TAC for havgående hellefisk og rødfisk i Grønlands farvand fastsættes i overensstemmelse med den biologiske rådgivning.

TAC’en for den havgående torsk fastsættes ikke på en bæredygtig måde, dvs. ikke i overensstemmelse med den biologiske rådgivning, og har gennem mange år været fastsat væsentligt over den biologiske rådgivning. Trods dette er der udarbejdet en forvaltningsplan for det havgående torskefiskeri og torskekvoten i forvaltningsplanen fastlægges langt over rådgivningen, selvom forvaltningsplanen indledningsvis beskriver målsætningen om sikring af et bæredygtigt fiskeri.

Selskaberne, der deltager i det havgående hvidfiskfiskeri i Vestgrønland, Østgrønland og Barentshavet, har den udfordring, at de kun tildeles ikke-omsættelige kvoter for et år ad gangen.

Selv om selskaberne ikke kan være sikkre at få kvote igen til næste år, har det vist sig i praksis igennem årene, at det er de samme selskaber (licenshavere), som har fået kvoterne hvert år. De kan dog ikke være sikkre på, at dette også vil gælde fremover.

Forsøget på at give nye aktører mulighed for at komme ind i det havgående hvidfiskfiskeri, som er beskrevet i afsnit 1.4, er et eksempel på, hvordan de eksisterende selskabers kvoter kan reduceres fra det ene år til det andet, men ikke har haft den politisk ønskede effekt.

Det havgående hvidfiskfiskeri er meget kapitaltungt. En nybygget produktionstrawler i størrelsen 70-80 meter kan koste imellem 350 og 400 mio.kr. I det nuværende forvaltningssystem udstedes licenser til det havgående hvidfiskfiskeri kun en gang om året. Faste kvotemængder tildeles selskaberne årligt uden mulighed for at erhverve en højere kvotemængde.

Selv om fiskeriet er meget lukrativt (særligt hellefiskefiskeriet), gør forvaltningen det meget svært for selskaberne at planlægge og finansiere deres fartøjer og andre nødvendig investeringer, medmindre de har en meget stor egenkapital.

Det nuværende forvaltningssystem gør det også svært at tiltrække investorer, når der er så stor usikkerhed forbundet med selskabernes adgang til kvoterne på både kort og langt sigt, og det giver heller ikke gode planlægningsmuligheder for eksisterende selskaber eller for nye at komme ind i dette fiskeri.

En af de største årsager til, at de eksisterende selskaber har kunnet investere i det havgående hvidfiskfiskeri, er, at de fleste også har omsættelige rejekvoter, som kan pantsættes eller er delvist ejet af andre kapitalstærke selskaber.

En yderligere udfordring i hvidfiskfiskeriet er landingspligten. Målet med landingspligten i det havgående fiskeri efter hellefisk er, som tidligere beskrevet i notatet, at øge beskæftigelsen i land. Opfyldelsen af dette mål er dog ikke uden omkostninger for samfundet, hvilket er beskrevet i analyse af økonomiske konsekvenser af indhandlingspligt udarbejdet af Fiskerikommissionen, ” Notat om økonomiske konsekvenser af indhandlingspligt - bilag 79”. Resultaterne af analysen er beskrevet nedenfor.

Analysen viser, at den eksisterende landingspligt i det havgående hellefiskeri på basis af 2017 kvoteniveau forventes med tilhørende fileteringspligt at skabe samlet omkring 30 årsværk på fiskefabrikkerne i land. Hvis det blev besluttet at ophæve indhandlingspligten på de havgående hellefiskekvoter, og flåden producerede hele fangsten til direkte eksport i stedet for at fisken produceres på landanlæg, forventes den samlede omsætning fra udnyttelsen af disse kvoter at stige med netto ca. 8 mio.kr. samt overskuddet med ca. 18 mio.kr. Tilsvarende estimeres det offentlige provenu fra skatter og afgifter at stige med ca. 18 mio.kr.

Det vil sige, at offentlige går glip af et muligt netto skatte- og afgiftsprovenu på 18 mio.kr. pr. år for at opretholde en beskæftigelse i land på 30 årsværk ved at pålægge det havgående fiskeri efter hellefisk en landingspligt. Omvendt kan det udlægges på den måde, at det offentlige anvender det potentielle samfundsøkonomiske afkast fra fiskeriet på 18 mio.kr. direkte til samfundet ved at skabe beskæftigelse og reducerede sociale ydelser i stedet for at opkræve det direkte til landskassen, der derfor har 18 mio. kr. mindre til andre formål.

Hvert årsværk, som landings-og fileteringspligten skaber, koster det offentlige ca. 600.000 kr. hvert år i tabte offentlige indtægter. I mange tilfælde er der ikke nogen alternativ beskæftigelse for de ansatte på fiskefabrikkerne i de bygder og byer, som hellefisken landes til.

Landingspligten er derfor opretholdt med det formål at mindske antallet af borgere på sociale overførselsindkomster. Antages det, at hvis indhandlings-og fileteringspligten ophæves og personer, som var beskæftiget på fabrikken går på offentlig forsørgelse, kan netto udgiften for det offentlige ved at opretholde landingspligt beregnes til 600.000 kr. –106.000 kr. (offentlig hjælp maks. sats per år) = 494.000 kr.

Tilsvarende kan en person, som arbejdede på fabrikken, enten komme direkte i beskæftigelse i andre erhverv eller omskoles til andet job med tilsvarende løn og på fabrikken ca. 200.000 kr. pr. år pr. person, og det vil bidrage med ca. 60.000 kr. i A-skatter pr. år. I dette tilfælde vil der være en gevinst for det offentlige, hvis landingspligten ophæves, på 600.000 kr. + 60.000 kr. = 660.000 kr. pr. person.

De tabte offentlige indtægter er dog kun den ene side af sagen. Personer på offentlig hjælp har mindre købekraft, hvilket kan bidrage til at reducere de afledte økonomiske effekter lokalt. Ligeledes er der den menneskelige faktor, at mennesker med job har større selvværd, samt deres børn har mindre risiko for at ende på offentlige forsørgelse. Det kan således være betydelige sociale udgifter forbundet med den negative sociale arv. Det er derfor usikkert, hvor meget den enkelte arbejdsplads på fiskefabrikken koster det offentlige og samfundet i sidste ende. Det afhænger i høj grad af, om medarbejdere kan omskoles til andet job, eller at der er alternativ beskæftigelse tilgængelig. Dette problem er uden tvivl større på kort end på længere sigt.

1. Ved ekstraordinær forstås i denne sammenhæng fald på over 15% og stigninger på over 20 % i rådgivningen. [↑](#footnote-ref-1)